**Rimi Rīgas maratons piedzīvo būtisku izaugsmi – pasākumam reģistrējušies 33 003 dalībnieki no rekordliela 104 dalībvalstu skaita**

Informācija medijiem

Rīga, 2024. gada 18. maijā

**Startam Rimi Rīgas maratona dažādās distancēs reģistrējušies 33 003 dalībnieki, kas ir teju lielākā Rimi Rīgas maratonā reģistrētā skrējēju kopa pasākuma vēsturē. Visām Rimi Rīgas maratona distancēm – jūdzei, 5 km, 10 km, pusmaratonam un maratonam kvalificējoties *World Athletics* kvalitātes zīmei (*World Athletics Road Race Label*), Rimi Rīgas maratons kļuvis par pirmo skriešanas notikumu pasaulē, kas vienā nedēļas nogalē apvieno piecas augstākā līmeņa sacensības, kā arī vērienīgu Olimpisko bērnu dienu.**

Skriešanas svētkus 18. maijā atklāja Olimpiskā Bērnu diena ar 7067 mazo skrējēju dalību - 11. novembra krastmalā bērni baudīja ne tikai skriešanas priekus, bet iepazina arī Olimpiskos sporta veidus un iesaistījās citās sportiskās aktivitātēs. Latvijas čempionātam jūdzē jeb DPD jūdzes skrējienam sestdienas rītā reģistrējās 4495 dalībnieki, kas izskrēja speciāli Pasaules čempionātam skriešanā veidoto Rīgas trasi.

Skriešanas svētki 19. maija rītā turpināsies ar maratona distanci, kurai reģistrējušies 2175 sportisti, kā arī pusmaratonu, kuram reģistrējušies 4834 skrējēji. Pusdienlaikā jeb plkst. 12.30 10 km distancē plānojuši doties 5707 dalībnieku, bet pasākumu plkst. 14.30 noslēgs masveidīgākā 5 km distance ar 8658 skrējēju, kas trasē dosies divos viļņos. Kopējais reģistrēto dalībnieku skaits visās distancēs sestdien un svētdien sasniedzis 33 003 dalībniekus, kas ir par teju 40 % vairāk nekā 2023. gadā.

Rimi Rīgas maratons šajā nedēļas nogalē uzņem ievērojamu ārvalstu dalībnieku skaitu – 4305 skrējējus no 104 valstīm jeb par 60% vairāk nekā pagājušajā gadā (2704 ārvalstu dalībnieki). Saskaņā ar organizatoru aptauju datiem, katram no ārvalstu dalībniekiem braucienā uz Rīgu pievienojas vidēji 1,3-1,7 līdzbraucēji, tādējādi, kopējais ārvalstnieku dalībnieku un viesu skaits, kas Rīgā ierodas Rimi Rīgas maratona nedēļas nogalē, šogad lēšams ap vienpadsmit tūkstošiem.

**Top 11 valstis, kas pārstāvētas Rimi Rīgas maratonā**

1. Latvija
2. Lietuva
3. Igaunija
4. Vācija
5. Lielbritānija
6. Somija
7. Francija
8. Izraēla
9. Spānija
10. Polija
11. Itālija

Dalībai dažādās distancēs kuplā skaitā reģistrējušies arī skolēni no visām Latvijas malām – par uzvaru Latvijas skolu kausā cīnīsies 60 Latvijas skolas un ar gandrīz 4000 skolēniem. Rimi komandu kausam savukārt kvalificējušās 265 komandas – mazo uzņēmumu konkurencē cīnīsies 134 komandas, vidējo uzņēmumu konkurencē 77, bet lielo uzņēmumu konkurencē – 54 komandas. Par vislielākās komandas titula iegūšanu šogad parūpējusies Rimi Rīgas maratona galvenā partnera Rimi komanda ar 560 dalībniekiem.

**Rimi Rīgas maratona programma**

Visi starti 11. novembra krastmalā pie Akmens tilta

6.30 atvērta mantu glabātava un velo novietne Doma laukumā

6.30–17.00 darbojas info centrs 11. novembra krastmalā

**8.00 42 km un 21 km starts**

9.45 apbalvošana 21 km

11.30 apbalvošana 42 km un Latvijas čempioniem maratonā

**12.30 10 km starts**

13.30 apbalvošana 10 km

**14.30 5 km starts (pirmais vilnis)**

**14.40 5 km starts (otrais vilnis)**

15.30 apbalvošana 5 km

15.45 apbalvošana “Spices stila pjedestālam”

17.00 slēgta mantu glabātava un velo novietne Doma laukumā

Detalizētas pasākuma programmas iegūšanai dalībnieki un līdzjutēji aicināti lejuplādēt Rimi Rīgas maratona lietotni, kā arī iepazīties ar Dalībnieku ceļvedi Rimi Rīgas maratona mājaslapā.

**Papildu informācija:**

Inese Ķīkule tel: 2966 6110

inese.kikule@necom.lv

[www.rimirigamarathon.com](http://www.rimirigamarathon.com)

**Par Rimi Rīgas maratonu:**

Maratons Rīgā notiek kopš 1991. gada. Rimi Rīgas maratons ir Baltijas valstu vērienīgākais tautas sporta notikums, kas ik gadu Latvijas galvaspilsētā pulcē desmitiem tūkstošu skrējēju no visas pasaules. 2024. gadā Rimi Rīgas maratons norisināsies 18.-19. maijā, kad pasākuma ietvaros būs iespējams izskrieties maratona, pusmaratona, 10km, 5km, DPD jūdzes (1609m) un Olimpiskās bērnu dienas distancēs. Visām Rimi Rīgas maratona distancēm piešķirtas Pasaules vieglatlētikas savienības kvalitātes zīmes (*World Athletics Road Race Label*), bet maratonam un jūdzes distancēm ir arī Latvijas čempionāta statuss.

Rimi Rīgas maratona organizatoru komandas kontā ir arī pirmais Pasaules čempionāts skriešanā (*World* *Athletics Road Running Championships Riga 23*) pusmaratona, 5 km un jūdzes distancēs, kura laikā tika uzstādīti trīs pasaules rekordi. Pasaules čempionāts uzskatāms par nozīmīgāko tautas sporta un vieglatlētikas notikumu Baltijas valstu vēsturē, kas pulcēja pasaules labākos elites skrējējus un amatierskrējējus no 105 pasaules valstīm, kā arī kopā ar Rimi Rīgas maratonu nodrošināja 11,8 miljonu pienesumu valsts ekonomikai.

Rimi Rīgas maratons sadarbībā ar Bērnu slimnīcas fondu, *Rimi* un Latvijas televīziju īsteno labdarības kampaņu "Labas gribas kilometri", kurā, kopš tās aizsākuma 2020. gadā, jau kopumā saziedoti 60 000 eiro bērniem ar kustību traucējumiem. Rimi Rīgas maratons aizsācis arī Baltijā nozīmīgāko pasākumu ilgtspējas programmu "Run for Future by Neste", kuras ietvaros ne tikai tiek aprēķināts un kompensēts pasākuma oglekļa pēdas nospiedums, bet arī visi dalībnieki aicināti rīkoties atbildīgi.

Maratonu kopš 2007. gada sadarbībā ar Rīgas domi rīko aģentūra *NECom* (SIA Nords Event Communications). Galvenais partneris – *Rimi*, partneri – *Neste, TK Spice*, *Elektrum,* sponsori – *DPD Latvija,* *INDEXO,* *WESS Motors Toyota*, *Sportland, Nike,* Latvijas Olimpiskā komiteja*.* Partneri – Bērnu slimnīcas fonds, dabīgais minerālūdens *Mangaļi*, *Garmin, Happy, Mēness aptieka, Science in Sport, Vizulo, Klotiņi & Serģis*, LSFP, LVS, *VSK Noskrien, Rīgas meži* un citi. Mediju partneri – *LTV*, *LSM*.